«Είμαστε αποφασισμένοι να διεκδικήσουμε το σχολείο και τη ζωή που μας αξίζει. Δεν κάνουμε βήμα πίσω από όσα μας αξίζουν και μας στερούν» είναι το μήνυμα των μαθητών, οι οποίοι τη Δευτέρα 7 Νοέμβρη οργανώνουν καταλήψεις και πορείες στην Αθήνα και άλλες πόλεις.

Το ΔΣ της ΟΛΜΕ στηρίζει την κινητοποίηση των μαθητών τη Δευτέρα στα Προπύλαια στις 12 το μεσημέρι και καλεί τους καθηγητές με τη συμμετοχή τους να ενισχύσουν τον κοινό αγώνα εκπαιδευτικών, γονιών, μαθητών. Στην ανακοίνωση της η ΟΛΜΕ σημειώνει, ανάμεσα σε άλλα:

Μαζί με τους γονείς και τους μαθητές μας παλεύουμε για: Δημόσια και δωρεάν παιδεία για όλα τα παιδιά. Ενιαίο 12χρονο υποχρεωτικό δημόσιο σχολείο και δίχρονη υποχρεωτική προσχολική αγωγή. Μόνιμους μαζικούς διορισμούς για την κάλυψη των πραγματικών κενών στα σχολεία. Γενναία αύξηση της χρηματοδότησης για τις λειτουργικές δαπάνες των σχολείων. Στήριξη της Ειδικής αγωγής. Καμία συγχώνευση, κατάργηση σχολείων και τμημάτων. Διεκδικούμε 20 μαθητές στο τμήμα, 15 στις ομάδες προσανατολισμού και 10 στα εργαστήρια. Για τη διευκόλυνση συμμετοχής των συναδέλφων στο συλλαλητήριο, το ΔΣ της ΟΛΜΕ κηρύσσει 3ωρη στάση εργασίας τη Δευτέρα, 7/11 από τις 11.00 έως τις 14.00.

Οι Μαθητικές κινητοποιήσεις στις 7 Νοέμβρη

Η Συντονιστική Επιτροπή Μαθητών Αθήνας έχει απευθύνει κάλεσμα για καταλήψεις και πορείες για τη Δευτέρα με ραντεβού για τους μαθητές της Αθήνας στις 12 το μεσημέρι στα Προπύλαια.

Στην κινητοποίηση, μεταξύ των σχολείων που έχουν πάρει απόφαση συμμετοχής, θα βρίσκονται και μαθητές των Μουσικών Σχολείων Πειραιά, Ιλίου και Παλλήνης, καθώς και του Καλλιτεχνικού Σχολείου Γέρακα, οι οποίοι προγραμματίζουν συναυλία στα Προπύλαια από τις 10 το πρωί.

Οπως ανακοινώθηκε από τη Συντονιστική Επιτροπή, στην κινητοποίηση θα παρευρεθεί ο Alessandro Fiorucci, πρόεδρος του Συμβουλίου Επαρχίας Μαθητών του Μιλάνο. Tο Συμβούλιο Επαρχίας (CPS) στην Ιταλία είναι δευτεροβάθμιο όργανο, στο οποίο εκλέγονται και συμμετέχουν 2 αντιπρόσωποι από κάθε σχολείο και σε επαρχίες όπως του Μιλάνο τα μέλη του εκπροσωπούν δεκάδες χιλιάδες μαθητές από την πόλη και τα περίχωρά της.

Πέρα από την Αθήνα, πορείες προγραμματίζονται σε 26 ακόμα πόλεις. Τα αγωνιστικά ραντεβού, όπως έχουν αναρτηθεί στο διαδίκτυο από τους μαθητές, είναι τα εξής:



Θεσσαλονίκη, στις 12.00, στο Αγαλμα Βενιζέλου



Πάτρα, 10.30, πλατεία Αγ. Γεωργίου



Λάρισα, 10.30, έξω από το 1ο Λύκειο Λάρισας



Ηράκλειο Κρήτης, 11.00, πλατεία Ελευθερίας



Αγρίνιο, 10.00, κεντρική πλατεία



Αμαλιάδα, 11.00, 1ο Γυμνάσιο



Αργοστόλι, 12.00, δικαστήρια



Αρτα, 11.00, πλατεία Κιλκίς



Βέροια, 12.00, πλατεία Δημαρχείου



Βόλος, 11.00, πλατεία Ελευθερίας



Γιάννενα, 11.30, Ακαδημία



Εδεσσα, 12.00, μικροί καταρράκτες



Ζάκυνθος, 12.00, γραφεία Δευτεροβάθμιας Εκπαίδευσης



Ηγουμενίτσα, 12.00, πλατεία Δημαρχείου



Καλαμάτα, 12.00, πλατεία 23ης Μαρτίου



Κατερίνη, 12.00, κεντρική πλατεία



Κιλκίς, 12.00, πλατεία Ειρήνης



Λαμία, 11.00, πλατεία Πάρκου



Μουδανιά, 12.00, κεντρική πλατεία



Πολύγυρος, 12.00, στο Ηρώον



Πρέβεζα, 11.00, πάρκο Πυροβολικού



Πύργος, 11.00, κεντρική πλατεία



Ρέθυμνο, 11.30, Δημαρχείο



Σέρρες, 12.00, πλατεία Ελευθερίας



Χαλκίδα, 10.30, Στρογγυλό - παραλία



Χανιά, 11.00, πεζόδρομος Κοραή